Ny runde i retten for asylbarnet Yalda
Jenta og familien framholder at ikke bare er vedtaket Utlendingsnemnda (UNE) har fattet ugyldig, fordi «barnets beste» er tillagt for lite vekt, det ble også gjort feil da nemnda fattet nytt utvisningsvedtak mens det første vedtaket var anket, ifølge advokat Arild Humle. Av 752 barn som har vært mer enn tre år i Norge, vil færre enn 170 barn få opphold, ifølge UDI. Yalda og familien fikk først medhold i Oslo tingrett i fjor om de kunne få bli i landet. Avslaget til UNE på søknaden om opphold var dermed ugyldig. Denne rettsavgjørelsen ble anket av UNE; samtidig fattet nemnda et nytt vedtak om å nekte familien opphold. - Jeg har ikke klart å finne noen tilsvarende eksempel på en slik praksis. Om en slik praksis blir lovlig, vil staten kunne bruke det som virkemiddel hver gang de taper en sak i retten, sier Humlen til iTromsø. Han stiller dessuten spørsmål ved habiliteten til nemnda. Yalda og familien kom til Norge i 2005, men fikk avslag på søknaden om opphold på humanitært grunnlag. Faren er fra Afghanistan og moren fra Moldova. Familien risikerer derfor å bli splittet hvis den sendes ut av landet.
Elleve år gamle Yalda Bahadori ber for andre gang Oslo tingrett om lov til å få bli i Norge og Tromsø.